Министерство на обществените сгради, земеделието и търговията на България
Министерството на обществените сгради, земеделието и търговията (МОСЗТ) е българска държавна институция с ранг на министерство, съществувала в периода 1882 – 1885 година.

История 
Министерството на обществените сгради, земеделието и търговията (МОСЗТ) е създадено с Указ № 463 от 23 юни 1882 година, по време на „Режима на пълномощията“. Състои се от строителен, железопътен и земеделски отдел.

В задачите му влизат строежът и поддръжката на обществени сгради, пътища и пристанища, напояването на земеделските земи, насърчаването на скотовъдството, обучението на инженери и селскостопански специалисти. През краткото си съществуване (по-малко от три години) министерството подготвя редица законопроекти, като тези за паричния десятък (вид данък), публичните търгове и уреждане на черкезките земи.

След края на пълномощния режим структурите му са погълнати постепенно от финансовото министерство. Закрито е официално указ от 15 януари 1885 година, когато е учредена Дирекция на обществените сгради към МФ.

Структура 
 Централно управление
 Кабинет на министъра
 Бюджетно-контролен отдел
 Обща администрация
 Строителен отдел
 Железопътен отдел
 Земеделски отдел

Вижте също 
 Министър на обществените сгради, земеделието и търговията на България

Литература 
 Методиев, Веселин, Стоянов (съставители). Българските държавни институции 1879-1986: Енциклопедичен справочник. София, 1987 г.

Бележки 

Обществени сгради, земеделие и търговия